คลังปรับจีดีพีปีนี้โตกว่า3.4%
หลายปัจจัยผลักดันทั้งเพิ่มงบกลางปี ลดหย่อนภาษีกระตุ้นเอกชนลงทุน ส่งออกขยับ
26 ม.ค. 2560

หลายปัจจัยผลักดันทั้งเพิ่มงบกลางปี ลดหย่อนภาษีกระตุ้นเอกชนลงทุน ส่งออกขยับ
คลังชี้งบกลางปี ส่งออก ลงทุนเอกชนหนุนเศรษฐกิจเติบโต จ่อปรับเพิ่มจีดีพีปีนี้ ด้านซีอีโออาเซียนคาดปีนี้ รายได้บริษัทลดลง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า วันที่ 30 ม.ค.นี้ สศค.จะปรับประมาณการเศรษฐกิจปี 2560 เพิ่มขึ้นจากคาดการณ์เดิม 3.4% เนื่องจากมีหลายปัจจัยเพิ่มเข้ามา ได้แก่ การทำงบประมาณเพิ่มกลางปี 2560 วงเงิน 1.9 แสนล้านบาท ซึ่งจะมีเม็ดเงินลงทุนเพิ่มขึ้น 1.6 แสนล้านบาท คาดว่าจะเบิกจ่ายได้ในปีนี้ 65-70% ทำให้เศรษฐกิจปีนี้ขยายตัวเพิ่มขึ้น
นอกจากนี้ การส่งออกที่ขยายตัวดีขึ้น โดยปี 2559 เพิ่ม 0.42% จากที่หลายหน่วยงานคาดว่าจะติดลบ รวมถึงนโยบายเศรษฐกิจสหรัฐของประธานาธิบดีคนใหม่ไม่กระทบกับเศรษฐกิจไทยอย่างที่กังวลมาก่อนหน้านี้
ขณะเดียวกัน คณะรัฐมนตรี (ครม.) เพิ่งเห็นชอบขยายเวลากระตุ้นการลงทุนภาคเอกชน โดยให้ลดหย่อนภาษีได้ 1.5 เท่า ทั้งการลงทุนใหม่ปี 2560 และการลงทุนเดิมปี 2559 ที่ได้สิทธิหักลดหย่อน 2 เท่าแล้ว แต่ยังลงทุนไม่หมดและมาลงทุนในปีนี้ ก็หักลดหย่อนได้ 1.5 เท่าได้ ตามมาตรการใหม่
“หากไม่คิดมาตรการกระตุ้นการลงทุนหักลดหย่อนภาษีได้ 2 เท่า ของปี 2559 มาตรการหักลดหย่อนภาษี 1.5 เท่า ของปีนี้ ก็ถือว่ามากที่สุดที่เคยให้มา ภาครัฐทุ่มสุดตัวแล้ว คาดว่าจะทำให้การลงทุนเอกชนปีนี้เพิ่มมากขึ้น” นายกฤษฎา กล่าว
ด้าน นายศิระ อินทรกำธรชัย ประธานกรรมการบริหารและหุ้นส่วน บริษัท พีดับบลิวซี ประเทศไทย เปิดเผยผลสำรวจประธานเจ้าหน้าที่บริหาร (ซีอีโอ) ผลสำรวจซีอีโอทั่วโลก รวมซีอีโอจากภูมิภาคเอเชียตะวันออกเฉียงใต้ (อาเซียน) 7 ประเทศ ปี 2560 ว่า ความเชื่อมั่นของซีอีโออาเซียนต่อการขยายตัวทางเศรษฐกิจและการเพิ่มขึ้นของรายได้บริษัทในปีนี้ ลดลงจากปีก่อน สวนทางกับซีอีโอโลกที่มีความเชื่อมั่นเพิ่มขึ้น โดยมีซีอีโออาเซียนเพียง 28% เท่านั้นที่เชื่อมั่นว่าเศรษฐกิจโลกปีนี้จะดีกว่าปีก่อน ลดลงจาก 39% ในปีที่ผ่านมา
ทั้งนี้ ความเชื่อมั่นของซีอีโออาเซียนลดลงติดต่อกันเป็นปีที่ 3 นับจากปี 2557 โดย 3 ปัจจัยหลักที่ซีอีโออาเซียนมองว่าเป็นอุปสรรคต่อเศรษฐกิจและนโยบาย คือ ความไม่แน่นอนของเศรษฐกิจโลก 83% ความผันผวนของอัตราแลกเปลี่ยน 82% และกฎระเบียบข้อบังคับที่เข้มงวดมากเกินไป 78%
“ความเชื่อมั่นของซีอีโอในภูมิภาคอาเซียนปีนี้ ถูกกดดันจากความไม่แน่นอนของเศรษฐกิจโลก โดยเฉพาะการชะลอตัวและปรับโครงสร้างทางเศรษฐกิจจีน ที่เน้นการบริโภคและบริการมากขึ้น ราคาสินค้าโภคภัณฑ์ที่ตกต่ำทั่วโลก รวมทั้งแนวโน้มการส่งออกและผลผลิตที่ยังคงชะลอตัว นอกจากนี้ความกังวลจากกระแสลัทธิคุ้มครองทางการค้าที่เพิ่มขึ้น ส่งผลต่อการตัดสินใจทำธุรกิจของผู้บริหารในแถบนี้ด้วย” นายศิระ กล่าว
อย่างไรก็ตาม ผลสำรวจยังระบุว่า ซีอีโออาเซียนยังเชื่อมั่นต่อการเติบโตของรายได้ปีนี้ลดลงด้วย โดยมี 32% เท่านั้นที่เชื่อว่ารายได้บริษัทจะเพิ่มขึ้นในอีก 12 เดือนข้างหน้า เทียบกับ 38% ในปีก่อน